AUCT พุ่ง 6% โบรกชี้กำไรปี 66 ทะลุ 290 ล้าน โต 23% เคาะเป้า 12.10 บ.
AUCT ทะยาน 6% โบรกแนะนำ “ซื้อ” ราคาเป้าหมาย 12.10 บ. ชี้กำไรปี 66 โตต่อ ทะลุ 290 ลบ. อานิสงส์ปริมาณรถจบการประมูลที่คาดจะกลับเข้าสู่ช่วงก่อนโควิด สนับสนุนจากแนวโน้ม NPL ที่ยังเร่งตัวขึ้น และรับรู้รายได้จากการปรับค่าบริการเต็มปี
AUCT ทะยาน 6% โบรกแนะนำ “ซื้อ” ราคาเป้าหมาย 12.10 บ. ชี้กำไรปี 66 โตต่อ ทะลุ 290 ลบ. อานิสงส์ปริมาณรถจบการประมูลที่คาดจะกลับเข้าสู่ช่วงก่อนโควิด สนับสนุนจากแนวโน้ม NPL ที่ยังเร่งตัวขึ้น และรับรู้รายได้จากการปรับค่าบริการเต็มปี
20 ก.พ. 2566

ผู้สื่อข่าวรายงานว่า วันนี้ (20 ก.พ.66) ราคาหุ้น บริษัท สหการประมูล จำกัด (มหาชน) หรือ AUCT ณ เวลา 10:59 น. อยู่ที่ระดับ 10.40 บาท บวก 0.60 บาท หรือ 6.12% สูงสุดที่ระดับ 10.70 บาท ต่ำสุดที่ระดับ 10.10 บาท ด้วยมูลค่าการซื้อขาย 59.08 ล้านบาท

บล.โกลเบล็ก ระบุในบทวิเคราะห์ว่า AUCT รายงานผลการดำเนินงานงวดไตรมาส 4/65 กำไรอยู่ที่ 95 ล้านบาท ลดลง 2% จากงวดเดียวกันของปีก่อน แต่เพิ่มขึ้น 41% จากไตรมาสก่อน ดีกว่าที่นักวิเคราะห์คาด 13% โดยมีรายได้ 288 ล้านบาท เพิ่มขึ้น 6% จากงวดเดียวกันของปีก่อน และเพิ่มขึ้น 15% จากไตรมาสก่อน ดีกว่าที่คาด 6% ปัจจัยเติบโตหลักมาจากการที่สถาบันการเงินทยอยจบมาตรการพักชำระหนี้ ส่งผลให้จำนวนรถยึดเข้าสู่ลานประมูลปรับสูงขึ้น
นอกจากนี้ยังได้ผลบวกจากการปรับค่าบริการรถยนต์ 4 ล้อเพิ่มขึ้นเป็น 10,000 บาท จาก 9,000 บาท และปรับค่าดำเนินการรถยนต์ 6 ล้อขึ้นไป เป็น 12,000 บาท จาก 10,000 บาท ตั้งแต่วันที่ 1 ส.ค. 65 และกลุ่มรถบิ๊กไบค์เป็น 3,000 บาท จากเดิม 1,500 บาท ตั้งแต่ 26 พ.ย. 65 ส่วน %GPM และ %SG&amp;A ปรับดีขึ้นมาที่ระดับ 53.5% และ 10.8 ใกล้เคียงกับที่คาด โดยปรับดีขึ้นจากไตรมาสก่อน จาก Economies of Scale
ทั้งนี้ยังคงมีมุมมองบวกต่อผลการดำเนินงานในปีนี้ โดยคาดการณ์รายได้จะอยู่ที่ 997 ล้านบาท เพิ่มขึ้น 7% จากงวดเดียวกันของปีก่อน ขณะที่กำไรคาดอยู่ที่ 296 ล้านบาท เพิ่มขึ้น 23% จากงวดเดียวกันของปีก่อน เติบโตต่อเนื่องจากปริมาณรถจบการประมูลที่คาดจะกลับเข้าสู่ช่วงก่อนโควิด สนับสนุนจากแนวโน้ม NPL ที่ยังเร่งตัวขึ้น และรับรู้รายได้จากการปรับค่าบริการเต็มปี ยังคงคำแนะนำ “ซื้อ” ราคาเป้าหมาย 12.10 บาท